
AVIZ

    asupra  propunerii legislative pentru modificarea Legii 90/2001 privind organizarea şi  funcţionarea Guvernului
                În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii 90/2001 privind organizarea şi  funcţionarea Guvernului, trimisă cu adresa nr.Pl.x.62 din 26 februarie 2007 şi înregistrată cu nr. 31/173 din 27.02. 2007. 
    În conformitate cu dispoziţiile art.75 din Constituţia României, republicată şi ale art.92 alin. (8) din Regulamentul Camerei Deputaţilor, republicat, Camera Deputaţilor este prima  Cameră sesizată . 

                Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege  menţionat mai sus, în şedinţa din  7 martie 2007.


    Membrii comisiei au examinat propunerea legislativă supusă aprobării, expunerea de motive, punctul de vedere al Guvernului,  transmis cu adresa nr.609H/DRP/20.02.2007, prin care nu susţine adoptarea iniţiativei legislative  şi avizul favorabil al Consiliului Legislativ nr.41 din 11.01.2007.
                Cu prilejul dezbaterilor, membrii Comisiei au constatat că în prezent cadrul legislativ stabileşte suficiente garanţii pentru asigurarea transparenţei decizionale la nivelul administraţiei publice centrale şi locale, inclusiv pentru actele şi măsurile adoptate de Guvern, şi pentru sporirea gradului de responsabilitate a administraţiei publice faţă de cetăţean, ca beneficiar al deciziei administrative. Printre  aceste acte normative, pot fi enumerate:Legea nr.52/2003 privind transparenţa decizională în administraţia publică; Legea nr.544/2001 privind liberul acces la informaţiile de interes public; Decizia Primului - Ministru nr.379/2005 privind organizarea şi funcţionarea cancelariei Primului – Ministru.  De asemenea,  s-a reţinut şi faptul că propunerea legislativă nu respectă exigenţele de tehnică legislativă prevăzute de Legea nr.24/2000 privind normele de tehnică legislativă pentru elaborarea actelor normative, republicată.
     În urma dezbaterilor Comisia, în unanimitate, a hotărât avizarea negativă a proiectului de lege .

     În raport de obiectul şi conţinutul său, proiectul de lege face parte din categoria legilor organice.

